Winter wil vns iarlanc me (Mit originalen Lettern)
Winter wil vns iarlanc me·
twingen heide vn̄ ǒch den walt·
vn̄ dar zv̊ den gruͤnē kle·
machet er gar vngeſtalt·
voglin twinget ſin gewalt·
das klage ich vn̄ da bi me·
dc dv́ ſchone iſt mir geve·
die ich vō h̾zen mīne·
Genade ein venus kv́nigin·
din eigē diener wil ich ſin·
hilf dc ich troſt gewinne·

IR múndel rot ir wengel ſchin·
vn̄ ir lip gar wol geſtalt·
dc ich dem mv̊s fremde ſin·
des wirt ich in ſoꝛgē alt·
ſi begat an mir gewalt·
vn̄ ſúndet ſere ſich·
dc ſi ſvs v̾derbet mich
an h̾zen vn̄ an ſinne·
Genade ein venus kv́nigin·
din eigē diener wil ich ſin·
hilf dc ich troſt gewinne·

Genade mīnekliches wip·
noch lant mich úwer hulde han·
gedenkēt dc min ſender lip·
dienſtes úch iſt vndertan·
des ſvlt ir mich genieſſen lan·
al ſo dc ir troͤſtet mich·
genade frowe mīneklich·
mins h̾zen kv́nigīne·
Genade ein venus kv́nigin·
din eigē diener wil ich ſin·
hilf dc ich troſt gewinne· 

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse